**Tlačová informácia**

**zo zasadnutia Rady pre vysielanie a retransmisiu, ktoré sa konalo dňa 23. 1. 2019 v sídle Rady pre vysielanie a retransmisiu**

Na dnešnom zasadnutí Rada pre vysielanie a retransmisiu:

* **uložila sankciu 25 000 eur** vysielateľovi MAC TV s.r.o. z dôvodu porušenia § 36 ods. 2 ZVR (vysielací čas vyhradený reklamným šotom v rámci jednej celej hodiny nesmie presiahnuť 12 minút) v súvislosti s tým, že na programovej službe JOJ PLUS dňa 15. 7. 2018 v čase od 21:00 hod. do 21:59:59 hod. (v celkovom časovom rozsahu 12 minút a 28 sekúnd) a v čase od 22:00:00 hod. do 22:59:59 hod. (v celkovom časovom rozsahu 14 minút 9 sekúnd), na programovej službe JOJ dňa 17. 7. 2018 v čaae od 21:00:00 hod. do 21:59:59 hod. (v celkovom časovom rozsahu 12 minút a 25 sekúnd) a dňa 16. 8. 2018 v čase od 20:00:00 hod. do 20:59:59 hod. (v celkovom časovom rozsahu 12 minút a 25 sekúnd) odvysielal reklamné bloky a komunikáty propagujúce súťaž *Bohaté leto,* čím prekročil čas vyhradený reklamným a telenákupným šotom;
* **uložila sankciu** **8 000 eur** vysielateľovi MAC TV s.r.o. (programová služba JOJ PLUS) za porušenie § 20 ods. 3 ZVR (ochrana maloletých - JSO), v súvislosti s tým, že dňa 8. 9. 2018 v čase o 20:12 hod. odvysielal program *Mafstory,* ktorý nesprávne označil ako nevhodný pre maloletých divákov do 15 rokov, hoci program svojím obsahom naplnil hodnotiace kritérium podľa vyhlášky JSO ako nevhodný pre maloletých divákov do 18 rokov;
* **uložila sankciu** **6 638 eur** vysielateľovi MAC TV s.r.o. (programová služba JOJ) z dôvodu porušenia § 31a ods. 4 ZVR (zákaz skrytej mediálnej komerčnej komunikácie), v súvislosti s tým, že dňa 30. 5. 2018 v čase o 19:30 hod. odvysielal program *Noviny TV JOJ (*príspevok *Na koho sa usmeje šťastie)* v rámci ktorého odvysielal informácie o hre EUROJACKPOT spoločnosti TIPOS, národná lotériová spoločnosť, a. s;
* **uložila sankciu 1 659 eur** vysielateľovi Púchovská kultúra, s.r.o. za porušenie § 15a ods. 1 ZVR, ku ktorému došlo tým, že v dňoch 6. 8., 8. 8. a 10. 8. 2018 vysielal programovú službu PuTV bez udelenej licencie;
* **uložila sankciu – upozornenie na porušenie zákona** vysielateľovi MAC TV s.r.o. (programová služba JOJ) z dôvodu porušenia § 16 ods. 3 písm. b) ZVR (objektívnosť a nestrannosť spravodajských a politicko-publicistických programov, oddeľovanie názorov a komentárov od informácií spravodajského charakteru), ku ktorému došlo odvysielaním programu Noviny TV JOJ (príspevok *Ordinujú všeobecní lekári dlhšie?*) dňa 16. 7. 2018;
* **začala správne konanie** voči vysielateľovi MARKÍZA – SLOVAKIA, spol. s r.o. (programová služba TV MARKÍZA) vo veci možného porušenia § 20 ods. 3 ZVR (ochrana maloletých - JSO), v súvislosti s tým, že dňa 9. 11. 2018 v čase o 10:58 hod. odvysielal program *Rodinné prípady,* ktorý označil ako nevhodný pre maloletých divákov do 12 rokov;
* **začala správne konanie** voči spoločnosti NITRANET, s.r.o., vo veci možného porušenia § 17 ods. 1 písm. c) – zákaz poskytovania retransmisie programovej služby bez súhlasu pôvodného vysielateľa;
* **začala správne konanie** voči vysielateľovi TV POPRAD, s.r.o. (programová služba TV POPRAD) vo veci možného porušenia § 16 ods. 3 písm. l) ZVR v súvislosti s tým, že nedodal Rade na jej vyžiadanie súvislý záznam vysielania zo dňa 9. 11. 2018 na technickom nosiči, ktorého druh je určený v licencii;
* **začala správne konanie** voči vysielateľovi MEDIA COMPANY, s.r.o. (programová služba Považie) vo veci možného porušenia § 32 ods. 9 ZVR (zákaz vysielania politickej reklamy), ku ktorému mohlo dôjsť vysielaním televíznych programov Noviny a *Púchovský magazín* dňa 12. 10. 2018 (komunikát *Ako sa v skutočnosti pomáha ľuďom*); vo veci možného porušenia § 16 ods. 3 písm. l) ZVR v súvislosti s tým, že nedodal Rade na jej vyžiadanie súvislý záznam vysielania z dňa 12. 10. 2018; a vo veci možného porušenia § 63a ods. 1 ZVR v súvislosti s možným poskytovaním audiovizuálnej mediálnej služby na požiadanie bez oznámenia údajov Rade;
* uznala za neopodstatnené 9 sťažností, respektíve ich častí.

Všetky uznesenia prijaté dňa 23. 1. 2019 budú zverejnené v zápisnici zo zasadnutia na webovej stránke Rady.

Kontakt pre médiá:

Mgr. Ivana Furjelová

hovorkyňa

Rada pre vysielanie a retransmisiu

mobil: +421 918 696 286

tel.: +421 2 20 90 65 36

mail: [ivana.furjelova@rvr.sk](mailto:ivana.furjelova@rvr.sk)